Groter pryse, meer toernooie vir PGATiger Woods in aksie op Augusta. (Foto: Gregory Shamus/Getty Images/AFP) Die Amerikaanse PGA-gholfreeks het gister baie hard teruggeslaan in sy geveg teen die omstrede LIV-reeks. Nie net het altesame 23 van die wêreld se heel beste beroepspelers hulle tot die PGA-reeks verbind nie, maar het dié uitgelese groep – met die uitsondering van Tiger Woods – onderneem om van aanstaande seisoen in meer toernooie jaarliks te speel. Woods se ernstige speeldae is verby ná die motorongeluk in 2020 waarin sy enkel byna totaal vergruis is. Hy sal voortaan net in die Major-toernooie en enkele ander van die reeks se heel grootste toernooie speel sou hy die betrokke week fiks genoeg wees om mee te ding. Die PGA-reeks het Woensdag in Atlanta die aankondiging gemaak dat die reeks se topspelers onderneem het om aanstaande seisoen elk in 20 toernooie te speel. Dit is vyf toernooie meer as die minimum van 15 waarin hulle volgens die reeks se huidige regulasies moet speel. Die spelers wat die onderneming aan die PGA-reeks gegee het, is Rory McIlroy, Scottie Scheffler, Patrick Cantlay, Jon Rahm, Xander Schauffele, Justin Thomas, Collin Morikawa, Will Zalatoris, Viktor Hovland, Matt Fitzpatrick, Sam Burns, Jordan Spieth, Tony Finau, Billy Horschel, Cameron Young, Joaquin Niemann, Max Homa, Shane Lowry, Tyrell Hatton, Kevin Kisner, Adam Scott en Ricky Fowler. Dít is ook die groep spelers wat verlede week onder leiding van Woods vergader het om planne te beraam om die toekoms en voortbestaan van die PGA-reeks te verseker te midde van die aanslag van die LIV-reeks om die spel se grootste name met groot geld na die Saoedi-Arabiese gefinansierde reeks te lok. Volgens gister se PGA-aankondiging sal daar aanstaande seisoen 12 sogenaamde elite toernooie wees, waarvan vier nuut sal wees. Dié toernooie sal ’n gemiddelde pryspot van $20 miljoen (R340 miljoen) hê. Die topspelers het volgens die PGA-reeks hul verbind tot die vier nuwe elite toernooie, die vier Majors, die drie FedExbeker-uitspeeltoernooie aan die einde van die seisoen, die Spelers-kampioenskap, die Genesis-uitnodigingstoernooi op Riviera, die Arnold Palmer-toernooi op Bay Hill, Jack Nicklaus se Memorial-toernooi, die Toernooi van kampioene aan die begin van die kalenderjaar en die Dell-putjiespelkampioenskap, asook drie ander toernooie van hul eie keuse. In nog ’n verrassing het die PGA-reeks $100 miljoen (R1,7 miljard) bewillig vir hul PIP-program, wat die spelers vergoed vir die impak wat hulle op verskeie vlakke van die spel en die samelewing maak. Die spelers se bydrae tot die ontwikkeling van die spel word individueel beoordeel en die topspeler boaan die ranglys sal aanstaande jaar $15 miljoen (R255 miljoen) ontvang. Voorts sal die PGA-reeks in die toekoms $500 000 (R8,5 miljoen) aan die begin van die seisoen aan elke speler betaal wat ’n spelerskaart verwerf het deur die vorige seisoen onder die top-125 te eindig. Die spelers wat in die 126ste tot 150ste posisie op die vorige jaar se verdienstelys geëindig het, sal $5 000 (sowat R85 000) ontvang indien hulle in ’n toernooi speel, maar nie die valbyl ná twee rondes oorleef nie. Dié spelers sal ook reis- en verblyftoelae van die PGA-reeks ontvang. Die LIV-reeks het reeds ’n paar groot name ingekatrol en nog sewe spelers gaan glo Maandag wanneer die seisoen verby is, hul skuif na die nuwe reeks aankondig. Die twee grootste visse is glo die Aussie Cameron Smith en Japan se Hideki Matsuyama.